钦定古今图书集成/明伦汇编/氏族典/第075卷 > 朱赓
## 钦定古今图书集成/明伦汇编/氏族典/第075卷 > 朱赓

按《明外史朱赓传》：“赓字少钦，浙江山阴人。举隆庆二
年进士，改庶吉士，授编修。万历六年，以侍读为日讲
官，进左庶子兼侍读学士，掌翰林院，历礼部左右侍
郎，改詹事府詹事，以吏部左侍郎教习庶吉士，加太
子宾客，代沈鲤为礼部尚书。遭继母丧去。二十九年，
诏以故官兼东阁大学士，参预机务，遣行人召之，辞”，
不允。明年诣阙，获《妖书》，诬赓动摇国本，立乞避位。帝
慰论有加。三十四年，一贯鲤去位，赓独当国。朝政日
弛，中外解体。赓疏揭月数上，十不能一下。御史宋焘
首讽赓，给事汪若霖继之。赓缘二人言，请帝更新庶
政，不行。既而姜士昌及焘被谪，谓出赓意，益不平。先
考选科道，吏部拟上七十八人，候命逾年不下，赓连
疏趣之。三十六年秋，命始下。诸人列言路，方欲见风
采，而给事中若霖先尝忤赓，及是见黜。适当赓病起
入直时，众谓赓修却，攻诘四起。是时，赓已寝疾，乞休
疏二十馀上。言者虑其复起，攻不已，而十一月卒于
官。遗疏陈时政，语极悲切。赓先加少保兼太子太保，
进吏部尚书、文华殿大学士。及卒，赠太保，谥《文懿》。